I hovedstaden Manila, som også ligger på Luzon, er rundt 300.000 overlevende, men hjemløse etter stormen Ketsana trengt sammen i evakueringsleirer.
Amerikanske soldater som har drevet et omfattende hjelpearbeid i Manila, utvidet fredag innsatsområdet til også å omfatte den nordlige delen av Filippinene.
De amerikanske styrkene sendte blant annet helikoptre og annet utstyr nordover.
Alle skredene har rammet områder hvor det er mye fjell i den nordlige delen av øygruppa, hvor det har kommet store mengder nedbør siden tyfonen Parma rammet landet for snart en uke siden.
- Vi har aldri tidligere opplevd så mye regn i dette området, sier Glen Rabonza, leder for Filippinenes nasjonale krisehåndteringsråd.
Om lag 30 byer er rammet av flom etter at fem store demninger måtte åpnes slik at overflødig vann kunne renne bort. Innbyggere i området har søkt tilflukt på hustak for å unngå å bli tatt av vannmassene.
Viseguvernør Marlyn Premicias i provinsen Pangasinan forteller at hun får desperate tekstmeldinger fra folk som ber om å bli reddet.
- Den østlige delen av Pangasinan er blitt til én stor elv, sier Premicias.